3. ΠΡΟΕΔΡΙΚΟΝ ΔΙΑΤΑΓΜΑ της 2/14 Οκτ. 1929 Περί τρόπου γνωστοποιήσεως εις τον Ε.Τ.Ο. των προ της συστάσεως αυτού παρασχεθέντων προς ταπητουργούς δανείων. Άρθρ.1.-Δια προσκλήσεως, συντασσομένης υπό του Ελληνικού Ταπητουργικού Οργανισμού, δημοσιευομένης εις την Εφημερίδα της Κυβερνήσεως και εις πέντε εκ των εν Αθήναις, εις δύο εκ των εν Θεσσαλονίκη και εις μίαν εκ των εν Πάτραις εκδιδομένων πρωϊνών ημερησίων εφημερίδων και κοινοποιουμένης εις πάσας τας ανεγνωρισμένας Τραπέζας, καλούνται οι προ της συστάσεως του Οργανισμού χορηγήσαντες προς ταπητουργούς δάνεια απολαύοντα προνομίου κατά το άρθρ. 9 παρ. 1 και 2 του εν επικεφαλίδι νόμου, ίνα γνωστοποιήσωσιν αυτά, εφ’ όσον δεν εξωφλήθησαν, προς τον Ταπητουργικόν Οργανισμόν. Η εν λόγω γνωστοποίησις γίνεται εγγράφως και δέον να αναφέρη το ονοματεπώνυμον και την κατοικίαν του οφειλέτου ταπητουργού, το ποσόν του δανείου και τον τίτλον, εφ’ ου στηρίζεται τούτο, επιδίδεται δε δια δικαστικού κλητήρος. Της προς γνωστοποίησιν υποχρεώσεως εξαιρούνται οι χορηγήσαντες επί υποθήκη των ακινήτων της ταπητουργικής επιχειρήσεως, εφ’ όσον δεν αξιούσι και προνόμιον ενεχύρου επί των πρώτων υλών, των ταπήτων ή των ταπητουργικών εγκαταστάσεων. Άρθρ.2.-Η παράλειψις της εντός μηνός από της τελευταίας δημοσιεύσεως ή κοινοποιήσεως ασκήσεως της εν τω προηγουμένω άρθρω γνωστοποιήσεως επάγεται την υπό του Ταπητουργικού Οργανισμού κτήσιν του κατά τας διατάξεις του άρθρ. 9 του Νόμ. 4251 της 1/6 Αυγ. 1929 «περί συστάσεως Ελληνικού Ταπητουργικού Οργανισμού» προνομίου κατά του παραλιπόντος την γνωστοποίησιν δανειστού, όστις διατηρεί τα δίκαιά του μόνον εάν εξοφληθή ολοσχερώς η αξίωσις του Ταπητουργικού Οργανισμού, είτε υπ’ αυτού, είτε υπό του οφειλέτου ή τρίτου. Άρθρ.3.-Τα νομίμως και εμπροθέσμως γνωστοποιηθέντα εις τον Οργανισμόν δάνεια εξακολουθούσι διατηρούντα την ισχύν των, όσον αφορά τα προνόμια και τας εμπραγμάτους ασφαλείας, επί των υπό του οφειλέτου ταπητουργού κατασκευαζομένων ταπήτων και πρώτων υλών και των ταπητουργικών εν γένει εργαλείων και εγκαταστάσεων. Εις τον αυτόν Υπουργόν ανατίθεται η δημοσίευσις και εκτέλεσις του παρόντος, ούτινος η ισχύς άρχεται από της ημέρας της δημοσιεύσεώς του εις την Εφημερίδα της Κυβερνήσεως. 